A BIZOTTSÁG 417/2009/EK RENDELETE
(2009. május 20.)
egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről (Mariánskolázeňské oplatky (OFJ))
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló, 2006. március 20-i 510/2006/EK tanácsi rendeletre (1) és különösen annak 7. cikke (4) bekezdésére,
mivel:
(1)
Az 510/2006/EK rendelet 6. cikkének (2) bekezdésével összhangban és 17. cikkének (2) bekezdése alapján a Bizottság az Európai Unió Hivatalos Lapjában közzétette a Cseh Köztársaság kérelmét a „Mariánskolázeňské oplatky” elnevezés bejegyzésére (2).
(2)
Németország az 510/2006/EK rendelet 7. cikke (3) bekezdésének a) és d) pontja szerinti kifogással élt a bejegyzés ellen.
(3)
2008. március 5-i levelében a Bizottság felszólította az érdekelt feleket a megfelelő egyeztetések lefolytatására. Bár a Cseh Köztársaság és Németország között nem jött létre megállapodás az előírt hat hónapos határidőn belül, Németország 2009. március 12-én visszavonta a kifogást.
(4)
Ennek megfelelően az elnevezést indokolt bejegyezni,
ELFOGADTA EZT A RENDELETET:
1. cikk
Az e rendelet mellékletében szereplő elnevezés bejegyzésre kerül.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. május 20-án.